Ingkang tapak asma: Dr. Sobur NA. Para sedherek ingkang kinasih, Punapa ta estunipun ingkang ndadosaken kabingahan kita? “Suka kabingahan dhateng asanes” inggih, punika leres. Nyukani, ngaturi, maringi, punika satunggaling patrap ingkang saestu mbingahaken, awit punika wujuding patrap ingkang andhap asor. Sangsaya endah lan jangkep malih nalika asung pitulungan punika babarpisan tanpa pamrih linangkung tumrap sedherek ingkang mbetahaken. Satunggaling ibu ingkang nyukani susu sagelas punika ngemu suraos boten namung nyukani supados boten ngelak malih, ananging mujudaken pitulungan ingkang asipat nggesangaken, pitulungan ingkang sampun dipun tampi satunggaling lare, kados dene nampeni Gusti. Suka pitulungan, ngemu teges nindakaken niat kanthi sepi ing pamrih. Awit samukawis ingkang kita tindaaken sampun kapirsanan dening Gusti. “Menawa satrumu luwe, wenehana mangan roti,menawa ngelak, wenehana ngombe banyu. Awit kowe bakal ngentepi mawa ing sirahe, sarta Pangeran Yehuwah bakal males marang kowe,” (Wulang Bebasan 25:21,22). Satunggaling penelitian longitudinal, mbuktekaken bilih tiyang ingkang remen suka pitulungan tanpa pamrih, sanyata nggadhahi daya kekiyatan ingkang linangkung tinimbang sanesipun lan langkung kiyat anggenipun ngadhepi pacobening gesang, sarta langkung kiyat ngadhepi penyakit ingkang tuwuh karana stress. Para sedherek ingkang kinasih, Saben tiyang ingkang gesangipun tebih saking katresnan, mbedakaken tiyang karana agami, kalenggahan, drajat, lan taksih ngremehaken tiyang, saha boten mreduli dhateng tiyang… Estunipun punika sami kemawon kaliyan njeksani, sampun mundhut hakipun Gusti, pramila punika sumangga sami sowan dhateng panjenenganipun, nyuwun pangapunten lan nyuwun dipun sadaraken supados tuwuh raos katresnan. Para sedherek ingkang kinasih Lumantar waosan punika, kita tinimbalan anggenipun nampi sadaya tiyang, kanthi kawontenan punapa kemawon, ngaosi sedaya tiyang tanpa mawang sinten tiyang punika, kita pitados bilih wonten wekdalipun tiyang punika badhe mangertosi bab kaleresan ingkang sami dipun raosaken. Kadosdene nabi Yeremia ngaosi Hananya anggenipun nguji kaleresan, satemah umatipun Gusti mangertos pundi kaleresan ingkang pinangkanipun saking Gusti. Sedaya tiyang tinimbalan kautus dados berkah tumrap tiyang sanes. Ananging wangsul malih dhateng tiyang punika piyambak, purun nampi utawi nampik. Rasul Paulus ngengetaken supados peranganing badan punika prayoginipun kedah kaaturaken minangka pisungsung kagem Gusti lumantar samukawis ingkang saged kita tindaaken tumrap tiyang sanes. Martosaken kabar kabingahan punika boten sanes inggih kanthi nampeni dhateng sadaya tiyang, kadosdene satunggaling ibu ingkang nampeni Sobur kanthi susu sagelas. Punika estunipun nglangkungi saking punapa ingkang dipun kajengaken dening Sobur, namung toya sagelas. Ananging pituwas saking susu sagelas saestu nggadhahi daya gesang ingkang ageng. Nalika nyukani susu, ibu punika babarpisan boten nggadhahi pamrih punapa kemawon, ibu punika boten nggadhahi panjangka bilih satunggaling wekdal badhe nampi piwales saking lare punika. Sedaya punika wonten ingkang mranata inggih punika Gusti Allah, nyukani ing salebeding kaluberan, punika prakawis limrah, ananging ing salebeding kekirangan punika anama aosing gesang. Sumangga kita sami miwiti saking prakawis ingkang alit, minangka tiyang jaler kita tinimbalan nampeni tiyang estri punapa wontenipun, lan kosok wangsulipun. Minangka tiyang sepuh kita tinimbalan nampeni lare lare punapa wontenipun, minangka brayat kita tinimbalan nampeni masyarakat amrih sami wanuh dhumateng Gusti Allah lumantar tumindak kita. Sumangga sami den tampi sadaya tiyang, kanthi andhap asoring manah. Amin. v Rancangan Waosan Kitab Suci: Pawartos sihrahmat :Lukas 18:7 Pitedah Gesang